送張沙河遊齊魯諸邦
作者：黄庭堅
朝代：宋

paragraphs: 張侯去沙河，三食鄴下麥。
筆力望晁董，頗遺俗眼白。
平生學經綸，胸中負奇畫。
未論功活人，飽飯不常得。
妻寒尚賓敬，兒餓猶筆墨。
側聞共伯城，魚稻頗宜客。
又持塵生甑，欲往立四壁。
平生貸米家，十輩來簿責。
囊無孔方兄，面有在陳色。
守株伺投兔，歲晚將何獲。
廣道無人行，春風轉沙石。
栖栖馬如狗，去謁東侯伯。
布衣未可量，蒼髯身八尺。
魚乾要斗水，士困易爲德。
譬之舉大木，人借一臂力。
諸公感意氣，豈待故相識。
吾窮乏祖餞，折柳當馬策。